KIRJALLINEN KYSYMYS E-0310/03 esittäjä(t): Michl Ebner (PPE-DE) komissiolle. Eläinten suojelu ja eläinten hyvinvointi kotieläintuotannossa.



Virallinen lehti nro 222 E , 18/09/2003 s. 0181 - 0182



KIRJALLINEN KYSYMYS E-0310/03 esittäjä(t): Michl Ebner (PPE-DE) komissiolle (10. helmikuuta 2003) Aihe: Eläinten suojelu ja eläinten hyvinvointi kotieläintuotannossa Unionin jäsenvaltiossa Kreikassa on kuulemma tavattu esimerkkejä eläinten huonosta kohtelusta kotieläintuotannossa. Laidunnettavilta lehmiltä ja muilta hyötyeläimiltä on selittämättömistä syistä sidottu kaksi sorkkaa yhteen. Direktiivin 91/629/ETY muutetun liitteen nro 8(1) säännösten mukaan vasikoita ei saa pitää kytkettyinä, mutta tämä koskee vain navetoissa eläviä vasikoita. Onko laitumella eläviin hyötyeläimiin liittyvää lainsäädäntöä? Sisältyykö siihen säännöksiä, joiden mukaan erityisesti kuumilla alueilla laidunnettavilla eläimillä on oltava mahdollisuus suojautua auringolta? Onko niissä velvoitteita, joilla eläimille taataan riittävä vedensaanti? Noudatetaanko hyötyeläinten kuljetukseen liittyviä säännöksiä? Tieteellisten tutkimusten mukaan siirtyminen kuljetusajoneuvoihin ja niistä ulos aiheuttaa eläimille suunnatonta stressiä. Noudatetaanko näissä tilanteissa pysähdyspaikkoja koskevista yhteisön vaatimuksista ja direktiivin 91/628/ETY(2) liitteessä tarkoitetun reittisuunnitelman mukauttamisesta 25. kesäkuuta 1997 annetun neuvoston asetuksen (EY) N:o 1255/97(3) liitteessä I mainittuja pysähdyspaikkoja koskevia yhteisön vaatimuksia? Missä määrin Kreikan laatimat hyötyeläinten hyvinvointia koskevat raportit ovat tyydyttäviä? (1) EYVL L 340, 11.12.1991, s. 28. (2) EYVL L 340, 11.12.1991, s. 17. (3) EYVL L 174, 2.7.1997, s. 1. David Byrnen komission puolesta antama vastaus (9. huhtikuuta 2003) Euroopan yhteisöllä ei ole erityisesti lehmien suojelua koskevaa lainsäädäntöä. Niitä koskee kuitenkin tuotantoeläinten suojelusta 20 päivänä heinäkuuta 1998 annettu neuvoston direktiivi 98/58/EY(1). Direktiivin 3 artiklassa säädetään: Jäsenvaltioiden on annettava säännökset, joiden nojalla eläinten omistajien tai pitäjien on toteutettava kaikki asianmukaiset toimenpiteet eläintensä hyvinvoinnin takaamiseksi ja sen varmistamiseksi, että eläimille ei aiheuteta tarpeetonta kipua, kärsimystä tai vahinkoa. Direktiivin liitteen kohdassa 7 säädetään, että eläimen vapautta liikkua sille ominaisella tavalla ottaen huomioon eläimen laji sekä saatu kokemus ja tieteellinen tieto, ei saa rajoittaa niin, että se aiheuttaa eläimelle tarpeetonta kärsimystä tai vahinkoa ja että eläimen ollessa jatkuvasti tai säännöllisesti kytkettynä, kahlehdittuna tai eristettynä sillä on oltava tilaa sen verran kuin sen fysiologisten ja etnologisten tarpeiden kannalta on saadun kokemuksen ja tieteellisen tiedon mukaisesti tarkoituksenmukaista. Lisäksi direktiivissä vaaditaan, että ulkona pidettävät eläimet on tarpeen ja mahdollisuuksien mukaan suojattava huonoilta sääolosuhteilta [] (liitteen kohta 12) ja että eläinten saatavilla on oltava sopiva määrä tarpeeksi hyvälaatuista vettä, tai niiden on muilla tavoin voitava tyydyttää nestetarpeensa (liitteen kohta 16). Lisäksi yhteisö ja sen jäsenvaltiot ovat sopimusosapuolia Euroopan neuvoston tuotantoeläinten suojelua koskevassa eurooppalaisessa yleissopimuksessa. Tämän yleissopimuksen mukaisesti on hyväksytty karjaa koskeva suositus. Maatalousneuvoston kokouksessa tammikuussa 2001 komissio esitteli kertomuksen jäsenvaltioiden kokemuksista eläinten kuljetusta koskevan direktiivin 91/628/ETY(2) soveltamisesta. Tämä asiakirja on toimitettu myös parlamentille. Kertomuksesta käy ilmi huomattavia puutteita kansallisten viranomaisten tavassa noudattaa lainsäädäntöä. Komission päätelmä on, että sekä lainsäädäntöä että sen noudattamista jäsenvaltioissa on parannettava. Lisäksi elintarvike- ja eläinlääkintätoimisto tekee säännöllisesti yhteisön eläintensuojelulainsäädännön soveltamista koskevia tarkastuksia. Näiden tarkastuskäyntien tulokset ovat julkisesti saatavilla Internetin kautta. Valitettavasti näistä kertomuksista käy edelleen ilmi Kreikan osalta puutteita yhteisön lainsäädännön soveltamisessa ja noudattamisessa tällä alueella. Kreikka ei ole kokonaan täyttänyt vuosien 20002001 osalta raportointivelvollisuuksiaan, jotka koskevat direktiivin 95/58 säännösten noudattamisen tarkistamiseksi tehtäviä tarkastuksia, joista on säädetty tuotantoeläintilojen tarkastamista koskevista vähimmäisvaatimuksista 17 päivänä joulukuuta 1999 tehdyssä komission päätöksessä 2000/50/EY(3). Komissio on muistuttanut Kreikkaa sen velvoitteesta tässä asiassa ja harkitsee tarpeen tullen rikkomisesta johtuvien menettelyjen käynnistämistä Euroopan yhteisön perustamissopimuksen 226 artiklan mukaisesti. (1) EYVL L 221, 8.8.1998, s. 23. (2) EYVL L 340, 11.12.1991, s. 17. (3) EYVL L 19, 25.1.2000, s. 51.